Private hospitaal sluit dalk sy deureDie Netcare Bougainville-hospitaal. (Foto: Netcare Bougainville-hospitaal/Facebook) ŉ Private hospitaal wat vir byna 25 jaar die inwoners van Pretoria-Wes bedien, gaan dalk binnekort sy deure sluit. Netcare het Woensdag aangekondig dat die Netcare Bougainville-hospitaal op 30 April sal sluit indien daar nie ŉ geskikte koper vorendag kom om die hospitaal oor te neem nie. Johan Smal, streeksdirekteur van Netcare se Noordoos-streek, sê Netcare het voortdurend strategiese hersienings van sy bateportefeulje gedoen en bevind dat dié 60-bed-hospitaal geruime tyd al onderpresteer. “Die hospitaal se onderprestasie heers al van voor die Covid-19-pandemie, maar het weens die nadelige gevolge van die pandemie vinnig vererger,” sê hy. “Hierdie, en ander omstandighede, maak die Netcare Bougainville-hospitaal nie meer lewensvatbaar in die huidige sakeomgewing nie.” Die hospitaal se 37 personeellede is reeds in kennis gestel oor die fasiliteit se toekoms en besprekings oor alternatiewe indiensnemingsposisies is onderweg. Terwyl sommige private hospitale in Gauteng oënskynlik swaar trek, voldoen nie een van die provinsie se openbare hospitale aan die nodige gesondheid- en veiligheidswetgewing nie. Dit volgens verlede jaar se derde kwartaalverslag van die Gautengse gesondheidsdepartement wat vandeesweek in die provinsiale wetgewer ter tafel gelê is. Jack Bloom, DA se skadu-LUR vir gesondheid in Gauteng, sê uit die 37 openbare hospitale in die provinsie kan nie een aan al 23 regulasies ingevolge die Wet op Beroepsgesondheid- en Veiligheid (OHSA) voldoen nie. Die OHSA-wetgewing vereis onder meer dat verteenwoordigers van elke hospitaal aangewys word om op gesondheid- en veiligheidskomitees te dien en verskeie gevaar- en riskio-evaluerings te doen om die lewens van pasiënte en personeel te beskerm. Die departement het erken dat openbare hospitale nie doen wat dié wet vereis nie, en boonop nie eers die notules van vergaderings aan die departement verskaf nie. “Na raming sal dit sowat R6 miljard kos om te verseker dat al die openbare hospitale in die provinsie aan die gesondheid- en veiligheidswetgewing voldoen,” sê Bloom. Luidens die verslag voldoen slegs ses hospitale in Gauteng aan ses van OHSA se statutêre vereistes. Dié hospitale sluit in die Tara-hospitaal in Sandton, die Kopanong-hospitaal in Vereeniging, die Sebokeng-hospitaal in Sebokeng, die Medunsa mondgesondheidsentrum in Ga-Rankuwa, die Tshwane distrikshospitaal in Pretoria en die Far East Rand-hospitaal in Springs. “Dit is uiters onstellend dat jare se swak besteding aan onderhoud tot die swak toestande van ons hospitale gelei het en dus die lewens van pasiënte en personeel in gevaar stel,” sê Bloom. “Ons benodig ŉ behoorlike plan met voldoende finansiering om te verseker dat al Gauteng se openbare hospitale teen vermybare gesondheid- en veiligheidsrisiko’s beskerm word.”